Diari Oficial de la Generalitat Valenciana


Sumari del DOGV 7298, del 18-06-2014 (2014/5526)

ORDE 12/2014, de 5 de juny, de la Conselleria d'Infraestructures, Territori i Medi Ambient, per la qual es fixen, per a la temporada 2014-2015, els períodes hàbils i les normes de caça en les zones comunes, i s'establixen altres regulacions en els vedats de caça i en les zones de caça controlada a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/06/05/12/dof/vci/html**

### Dades del document

Número de DOGV
:   7298

Data del DOGV
:   18-06-2014

Secció del DOGV
:   I. DISPOSICIONS GENERALS

Número del document
:   2014/5526


Data del document
:   05-06-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * caça
    * legislació
    * regulació de la caça

ORDE 12/2014, de 5 de juny, de la Conselleria d'Infraestructures, Territori i Medi Ambient, per la qual es fixen, per a la temporada 2014-2015, els períodes hàbils i les normes de caça en les zones comunes, i s'establixen altres regulacions en els vedats de caça i en les zones de caça controlada a la Comunitat Valenciana. [2014/5526]  
La Llei 13/2004, de 27 de desembre, de Caça de la Comunitat Valenciana, en el títol IV, establix que l'orde anual de vedes, de manera especial en les zones comunes, establirà les limitacions relatives als períodes, les espècies o les modalitats de caça previstes en els diferents instruments de planificació cinegètica.  
L'elaboració i l'aprovació de l'orde anual de vedes per a la temporada de caça 2014-2015 és ineludible, ja que sense esta existiria una indefinició absoluta quant a la possibilitat de la pràctica de l'exercici de la caça en les zones comunes. Esta indefinició afectaria tant el col·lectiu de caçadors com altres usuaris dels terrenys que tinguen la consideració de zona comuna de caça.  
Per a l'elaboració d'esta orde, i quant a les zones comunes, cal tindre en compte de manera especial el que preveu la Llei 13/2004, de 27 de desembre, de Caça de la Comunitat Valenciana, en els articles següents: article 33, pel fet que limita les possibilitats de la caça amb armes a un únic període no superior a huit setmanes, i l'article 42, ja que l'orde anual de vedes, com a instrument de la planificació cinegètica, ha d'assegurar un ús racional dels recursos cinegètics.  
  
D'altra banda, quant a la resta d'espais cinegètics, seran aplicables les resolucions aprovatòries dels plans tècnics d'ordenació cinegètica, sense perjuí d'adoptar aquelles mesures necessàries en benefici de la protecció dels recursos cinegètics o faunístics arreplegades en esta orde.  
  
Per tot això, una vegada complits els tràmits procedimentals previstos en l'article 43 de la Llei 5/1983, de 30 de desembre, del Consell, oït el Consell Valencià de la Caça, amb un informe previ de l'Advocacia General de la Generalitat, de conformitat amb el Consell Jurídic Consultiu de la Comunitat Valenciana i fent ús de les facultats que tinc atribuïdes,  
  
ORDENE  
  
Article 1. Objecte i àmbit  
És objecte d'esta orde la regulació, per a la temporada 2014-2015, dels períodes hàbils i normes de caça en les zones comunes i l'establiment d'altres regulacions en els vedats de caça i en zones de caça controlada a la Comunitat Valenciana, així com les espècies susceptibles d'aprofitament.  
  
Article 2. Espècies cinegètiques  
Les espècies cinegètiques susceptibles d'aprofitament en la temporada 2014-2015 són les següents:  
a) Caça menor, aus no aquàtiques:  
Perdiu (Alectoris rufa)  
Llebre (Lepus granatensis)  
Conill (Oryctolagus cuniculus)  
Rabosa (Vulpes vulpes) (\*)  
Faisà (Phasianus colchicus)  
Guatla (Coturnix coturnix) (\*)  
Becada (Scolopax rusticola)  
Tudó (Columba palumbus) (\*)  
Colom roquer (Columba livia) (\*)  
Xixella (Columba oenas) (\*)  
Tórtora (Streptopelia turtur) (\*)  
Tord (Turdus philomelos)  
Tord ala-roig (Turdus iliacus)  
Griva (Turdus viscivorus)  
Tordanxa (Turdus pilaris)  
Estornell (Sturnus vulgaris)  
Judia (Vanellus vanellus)  
Blanca (Pica pica) (\*)  
Gralla (Corvus monedula) (\*)  
Cucala (Corvus corone) (\*)  
(\*) Especies susceptibles de caça en mitja veda en vedats i zones de caça controlada.  
b) Caça menor, aus aquàtiques:  
Oca comuna (Anser anser)  
Collverd (Anas platyrhynchos)  
Ascle (Anas strepera)  
Piuló (Anas penelope)  
Cua de jonc (Anas acuta)  
Cullerot (Anas clypeata)  
Sivert (Netta rufina)  
Sarset (Anas crecca)  
Roncadell (Anas querquedula)  
Boix (Aythya ferina)  
Morell capellut (Aythya fuligula)  
Fotja (Fulica atra)  
Bequeruda (Gallinago gallinago)  
Bequet (Lymnocryptes minima)  
Gavina comuna (Larus ridibundus)  
Gavià argentat de potes grogues (Larus michahellis)  
c) Caça major:  
Cabra salvatge (Capra pyrenaica)  
Cérvol (Cervus elaphus)  
Cabirol (Capreolus capreolus)  
Daina (Dama dama)  
Porc senglar (Sus scrofa)  
Mufló (Ovis musimon)  
Arruí (Ammotragus lervia) (\*\*)  
(\*\*) Espècie inclosa en el Catàleg espanyol d'espècies exòtiques invasores (vegeu la disposició addicional cinquena).  
  
Article 3. Modalitats de caça en zones comunes  
En les zones comunes de caça de la Comunitat Valenciana s'autoritzen únicament les modalitats esportives de caça següents:  
3.1. La caça del conill amb gossos i sense armes  
Període: des del 20 de juliol al 25 de desembre de 2014.  
Dies hàbils: dijous, dissabtes, diumenges i festius. Horari general.  
Condicions específiques: un màxim de 8 gossos per caçador i de 15 per grup de caçadors.  
Queda prohibit l'ús de llebrers des del 20 de juliol fins a l'11 d'octubre de 2014, així com l'ús de gossos de presa en esta modalitat.  
  
3.2. Falconeria  
Període: des del 12 d'octubre de 2014 fins al 8 de febrer de 2015.  
  
Dies hàbils: tots els dies. Horari general.  
Condicions específiques: es permet per a totes les espècies cinegètiques de caça menor. S'autoritza la caça amb l'ajuda de fins a dos gossos per falconer per a alçar les peces. L'entrenament d'aus de falconeria, amb peces d'escapada, degudament marcades, queda habilitat des de l'1 de juliol de 2014 fins al 28 de febrer de 2015.  
3.3. Caça amb arc  
Període: del 12 d'octubre al 6 de desembre de 2014.  
Dies hàbils: dijous, dissabtes, diumenges i festius. Horari general.  
Condicions específiques:  
a) Es permet per a totes les espècies cinegètiques i amb un màxim de dos gossos per arquer.  
b) Els arcs utilitzats per a la pràctica de la caça hauran de tindre les potències mínimes següents:  
- Per a espècies de caça menor: tots els tipus a partir de 30 lliures (13,50 kg) a l'obertura de l'arquer.  
- Per a espècies de caça major: tots els tipus a partir de 45 lliures (20,25 kg) a l'obertura de l'arquer.  
c) Les fletxes i puntes que s'han d'utilitzar seran les següents:  
- Per a la caça d'aus al vol, les fletxes de caça que s'han d'utilitzar han d'estar emplomallades obligatòriament amb plomes amples del tipus flu-flu.  
- Per a la caça menor poden utilitzar-se puntes d'impacte i puntes de fulles de tall.  
- Per a la caça major únicament es poden utilitzar puntes de tall.  
- Queden prohibides les puntes que pel seu disseny en forma d'arpó poden impedir-ne l'extracció.  
3.4. Caça amb escopeta en llocs fixos  
Espècies autoritzades:  
Tord (Turdus philomelos)  
Tord ala-roig (Turdus iliacus)  
Griva (Turdus viscivorus)  
Tordanxa (Turdus pilaris)  
Estornell (Sturnus vulgaris)  
Colom roquer (Columba livia)  
Tudó (Columba palumbus)  
Xixella (Columba oenas)  
Cucala (Corvus corone)  
Gralla (Corvus monedula)  
Blanca (Pica pica)  
Rabosa (Vulpes vulpes)  
Conill (Oryctolagus cuniculus)  
Gavina comuna (Larus ridibundus)  
Gavià argentat de potes grogues (Larus michahellis)  
Període: del 12 d'octubre al 6 de desembre de 2014.  
Dies hàbils: dissabtes, diumenges i festius. Horari general.  
Condicions específiques: s'establix una quota de captures individual ?per caçador i dia- de 15 tords; per a la caça de tords i estornells poden emprar-se únicament com a reclams els xiulets o les membranes de boca o de manxa, així com els reclams naturals de tord, tord ala-roig o estornell en un nombre no superior a cinc per espècie.  
  
Els caçadors, per al cobrament de les peces, poden tindre l'ajuda de fins a un màxim de dos gossos per caçador.  
Per a desplaçar-se als llocs s'han de portar les armes enfundades, o bé descarregades i obertes.  
En esta modalitat, abans de la ubicació del lloc, el caçador ha de comprovar les franges de seguretat establides en l'article 39 de la Llei 13/2004, de Caça de la Comunitat Valenciana, així com el camp de tir possible per a evitar que els perdigons caiguen en estes franges de terreny.  
3.5. Caça a mà  
Espècies autoritzades: espècies de caça menor previstes en l'article 2 d'esta orde, excepte les aquàtiques.  
Període: del 12 d'octubre al 6 de desembre de 2014.  
Dies hàbils: dissabtes, diumenges i festius. Horari general.  
Condicions específiques: s'establix una quota entre perdiu i llebre d'una peça per caçador i dia i un màxim de dos gossos per caçador.  
3.6. Caça en batudes xicotetes per al porc senglar i la rabosa  
Període: del 12 d'octubre al 6 de desembre de 2014.  
Dies hàbils: dissabtes, diumenges i festius. Horari general.  
Quant a les condicions i les normes de seguretat per al porc senglar, caldrà ajustar-se al que disposa l'Orde 3/2012, de 19 de gener, de la Conselleria d'Infraestructures, Territori i Medi Ambient, per la qual es regula la caça i el control del porc senglar a la Comunitat Valenciana.  
  
Article 4. Captura en viu d'aus fringíl·lides amb xarxa per al cant  
En virtut dels articles 10, 13 i 15 de la Llei 13/2004, de 27 de desembre, de Caça de la Comunitat Valenciana, les direccions territorials podran autoritzar la captura d'aus fringíl·lides, per mitjà d'una autorització excepcional i expressa, als membres d'associacions ornitològiques silvestristes que hagen participat en concursos de cant d'aus fringíl·lides. Esta captura només podrà realitzar-se amb xarxes de tir (també denominades xarxes abatibles, xarxes de llibre, xarxa de sòl, en les seues distintes versions).  
Espècies autoritzables:  
Cadernera (Carduelis carduelis)  
Passerell (Carduelis cannabina)  
Verderol (Carduelis chloris)  
Gafarró (Serinus serinus)  
Pinsà (Fringilla coelebs)  
Períodes i dies hàbils: s'establixen dos períodes denominats A o d'estiu, i B o període tardorenc, amb els dies hàbils següents per a 2014:  
  
En període A:  
Juliol: 5, 6, 12, 13, 19, 20, 26 i 27.  
Agost: 2, 3, 9, 10, 15, 16, 17, 23 i 24.  
En període B:  
Octubre: 3, 4, 5, 10, 11,12, 17, 18, 19, 24, 25, 26 i 31.  
Novembre: 1, 2, 7, 8 i 9.  
Autoritzacions: l'autorització tindrà àmbit provincial. Només es podrà obtindre una única autorització per silvestrista, la qual ha de detallar el període i la província.  
Nombre màxim d'autoritzacions per província i període:  
  
Província Quantitat  
Alacant 1.600  
Castelló 700  
València 1.300  
Totals 3.600  
  
  
La quota màxima de captures per dia, entre totes les espècies, és de 10.  
Les quotes per espècie i temporada, d'acord amb les quotes estatals establides pel Ministeri d'Agricultura, Alimentació i Medi Ambient, són les següents:  
  
Espècie Cadernera Verderol Gafarró Passerell Pinsà  
  
Període A 23.000 8.200 6.000 7.500 300  
  
Període B 8.600 6.200 5.000 7.500 4.000  
Quota total Comunitat 31.600 14.400 11.000 15.000 4.300  
  
  
  
Quota total: 76.300  
A l'efecte de controlar la quota total per espècie, les federacions o associacions es proveiran d'anelles oficials per a col·locar a les aus. El titular de l'autorització ha d'anellar les aus capturades en el camp amb les anelles oficials que li hagen entregat les seues federacions o associacions, sempre abans de transportar-les, i independentment que les aus queden definitivament en captivitat o siguen alliberades posteriorment després de la selecció per la seua aptitud per al cant.  
  
Entre totes les espècies, el nombre màxim d'exemplars que es poden capturar per autorització durant la temporada és de 25.  
Del total de 25 que, si és el cas, es capturen, només es podran retindre en captivitat 20 aus.  
Condicions específiques:  
S'admetran a tràmit únicament les sol·licituds presentades a través dels representants de federacions o associacions ornitològiques silvestristes.  
Per a l'obtenció de l'autorització és requisit estar al corrent de la presentació dels papers de captura de temporades anteriors.  
En els mesos de juliol i agost només poden capturar-se exemplars juvenils.  
Només poden utilitzar-se reclams i cimbells naturals de les espècies que es capturen. Les aus de reclam estaran separades en gàbies independents i les aus que actuen com a cimbell, en nombre no superior a sis (6), estaran proveïdes dels elements propis per a la seua funció, incloent-hi la ració d'aigua i menjar, i sense necessitat que estiguen anellades.  
La captura s'ha de fer gràcies a l'actuació dels reclams, sense que pugen utilitzar-se esquers ni abeuradors artificials.  
Als vedats de caça i altres espais cinegètics declarats, cal disposar de l'autorització del titular del vedat o de l'espai cinegètic per escrit.  
  
No pot practicar-se la captura als espais tancats per a protecció d'habitatges ni a l'interior de cap altre tipus de tancat si no tenen portes accessibles i obertes.  
L'alliberament dels exemplars s'ha d'efectuar tan prompte com el titular de l'autorització s'adone que estos no tenen les qualitats necessàries per al cant i tindran com a data límit el 30 de setembre els animals capturats en l'opció A i el 15 de desembre els animals capturats en l'opció B.  
  
  
Article 5. Horari general  
L'horari de caça permés de forma general per a la temporada 2014-2015, en l'àmbit de la Comunitat Valenciana, és el que figura en l'annex I a esta orde.  
  
DISPOSICIONS ADDICIONALS  
  
Primera. Caça d'aus migratòries en vedats i zones de caça controlada  
1. Mitja veda  
Els períodes de caça de les modalitats associades a les aus migratòries en la mitja veda, amb independència del que recullen les resolucions aprovatòries dels plans tècnics d'ordenació cinegètica (PTOC), seran els que s'arrepleguen a continuació. Els titulars dels vedats han de presentar, per mitjà d'una declaració responsable a la direcció territorial d'infraestructures, territori i medi ambient que els corresponga, un calendari de dies de caça ajustat als límits següents:  
a) Guatla: del 10 d'agost al 10 de setembre de 2014 amb un màxim de 9 dies.  
b) Resta d'espècies (s'indiquen amb asterisc en l'article 2 d'esta orde): del 10 d'agost al 10 de setembre de 2014, amb un màxim de 12 dies, excepte per a la tórtora, que s'establix en 9 dies a partir del 17 d'agost. Per a esta espècie la quota per caçador i dia és de 8 peces.  
  
2. Fora de la mitja veda  
Els períodes de caça de les modalitats associades a les aus migratòries, fora de la mitja veda, que en les seues resolucions aprovatòries dels plans tècnics d'ordenació cinegètica (PTOC) remeten a l'orde anual de vedes, així com els d'aquells que vullguen adaptar-se als períodes següents, hauran de notificar o presentar, per mitjà d'una declaració responsable, a la direcció territorial d'Infraestructures, Territori i Medi Ambient que els corresponga, un calendari de dies de caça ajustat als límits següents:  
a) Pròrroga de la caça de tords i estornells en lloc fix (dissabtes i diumenges): del tancament de la caça menor en temporada fins al segon diumenge de febrer de 2015.  
b) Aus aquàtiques: del 12 d'octubre de 2014 al 8 de febrer de 2015, excepte per als vedats del Parc Natural de l'Albufera, que finalitzarà l'1 de febrer de 2015.  
  
Segona. Caça de la perdiu amb reclam  
En els vedats de caça i zones de caça controlada en els quals la resolució aprovatòria del pla tècnic d'ordenació cinegètica de la modalitat de perdiu amb reclam remeta a l'orde anual de vedes, la data límit per al tancament de la caça d'esta modalitat serà l'últim dia de febrer de 2015.  
  
  
Tercera. Límit de gossos en la caça menor  
En aquells vedats en què la resolució aprovatòria del pla tècnic de caça no especifique el màxim de gossos que es poden utilitzar en la caça menor, el nombre màxim queda limitat a 8 gossos per caçador i 15 per grup de caçadors.  
  
Quarta. Tórtora turca (Streptopelia decaocto)  
Arran de la Sentència número 887 del Tribunal Superior de Justícia de la Comunitat Valenciana i la publicació consegüent del Decret 14/2013, de 18 de gener, del Consell, de modificació del Decret 213/2009, de 20 de novembre, pel qual s'aproven mesures per al control d'espècies exòtiques invasores a la Comunitat Valenciana, aquelles resolucions de plans tècnics que prevegen la caça de la tórtora turca, motivada exclusivament per la seua condició d'espècie invasora, queden modificades de manera que esta espècie deixa de ser espècie objecte d'abatiment. L'espècie esmentada podrà ser objecte de control, que s'ha d'autoritzar en les resolucions aprovatòries dels plans tècnics, o bé per mitjà d'una autorització excepcional, quan hi haja raons per danys, degudament justificats, en virtut de l'article 15.2 de la Llei 13/2004, de Caça.  
  
Quinta. Espècies exòtiques invasores  
De conformitat amb el Reial Decret 630/2013, de 2 d'agost, pel qual es regula el Catàleg espanyol d'espècies exòtiques invasores, no està permesa la repoblació ni l'alliberament d'espècies exòtiques invasores i, en especial, de la guatla japonesa (Coturnix japonica) i de l'arruí (Ammotragus lervia), ni dels seus híbrids.  
L'aprofitament de l'arruí estarà subjecte a les limitacions arreplegades en el Reial Decret 630/2013, de 2 d'agost, pel qual es regula el Catàleg Espanyol d'Espècies Exòtiques Invasores, i a les normes específiques que s'aproven per a la seua gestió, el control i, si és el cas, l'eradicació en l'amit de la Comunitat Valenciana.  
  
Sexta. Sol·licituds de caça en zones de caça controlada  
Les sol·licituds per a caçar durant la temporada general en zones de caça controlada es podran presentar en la direcció territorial corresponent entre els dies 1 de juliol i el 15 d'agost de 2014. El sorteig es realitzarà el segon dijous de setembre a les 11.00 hores, en les oficines de les dependències esmentades.  
  
Sèptima. Control de predadors  
Amb independència, amb caràcter general, del qual establisquen les resolucions dels plans tècnics d'ordenació cinegètica, a partir del 12 d'octubre de 2014 el control poblacional de les diferents espècies sobre les quals tradicionalment es practica la captura per raó de gestió per a evitar danys a les espècies cinegètiques se subjectarà a l'obtenció prèvia d'autorització administrativa específica i motivada. Esta autorització, de conformitat amb l'article 13 de la Llei 13/2004, de Caça, l'expedirà el director territorial de la conselleria competent en matèria de caça, amb un informe tècnic previ que la justifique. Si és el cas, la resolució d'autorització ha de contindre:  
1. L'objecte i la justificació de les accions.  
2. L'espècie o les espècies objecte d'estes.  
3. Els mitjans, els sistemes o els mètodes que es poden utilitzar i els seus límits, així com el personal autoritzat per a la seua utilització.  
4. Les condicions de risc i les circumstàncies de temps i lloc.  
5. Les mesures de control que s'exerciran sobre els sistemes o mètodes usats.  
Els mètodes de captura autoritzables en les resolucions esmentades són:  
1. Llaç propulsat tipus Collarum.  
2. Caixa trampa metàl·lica per a blanques.  
3. Llaç amb topall i tancament lliure disposat en finestres.  
4. Llaç tipus Wisconsin disposat en finestres.  
5. Llaç tipus Wisconsin disposat al pas.  
L'espècie objectiu, la descripció del mètode, les prescripcions d'una correcta instal·lació i la revisió de les trampes, així com les condicions d'aplicabilitat, s'arrepleguen en l'annex II d'esta orde.  
En qualsevol cas, queda prohibida la instal·lació de les arts de captura en les zones de seguretat definides en la Llei 13/2004, de 27 de desembre, de Caça de la Comunitat Valenciana.  
Les autoritzacions per a la utilització dels mètodes c, d i e estaran condicionades a la participació de la persona autoritzada en un pla de seguiment específic que, seguit i supervisat per l'administració amb competències en caça, permeta confirmar els resultats dels assajos ja realitzats.  
La Direcció General de Medi Natural podrà autoritzar la utilització d'altres mètodes de captura diferents dels mencionats en l'apartat anterior, en el marc de convenis específics amb l'Administració general de l'Estat, organitzacions i institucions de caràcter científic i entitats privades del sector cinegètic, per al desenrotllament de programes d'investigació, assaig i experiències en esta matèria.  
  
Octava. Càlcul de les rendes cinegètiques  
Es modifica l'annex II de l'Orde 25/2012, de 19 de desembre, de la Conselleria d'Infraestructures, Territori i Medi Ambient, per a la valoració de les espècies de fauna a la Comunitat Valenciana, en el sentit de:  
  
On diu: «(\*) A l'efecte del càlcul de les rendes cinegètiques, estes espècies tindran una valoració del 50 per cent quan la seua caça o captura s'empare en autoritzacions excepcionals basades en la prevenció de danys als cultius, ramaderia, boscos o fauna».  
Ha de dir: «(\*) A l'efecte del càlcul de les rendes cinegètiques, estes espècies, excepte el conill, no es valoraran quan la seua caça o captura s'empare en autoritzacions basades en la prevenció de danys als cultius, ramaderia, boscos o fauna. Als mateixos efectes, el conill tindrà una valoració del 25 per cent quan la seua caça o captura es realitze en les zones i cultius afectats per sobrepoblació de conill de bosc declarades mitjançant una orde de la conselleria amb competències en matèria de caça».  
  
Novena. Regla de no-gasto públic  
La implementació i el desplegament posterior d'esta orde no podrà tindre cap incidència en la dotació de tots i cada un dels capítols de gasto assignats a la conselleria amb competències en matèria de caça i pesca continental, en la data de publicació d'esta i, en tot cas, haurà de ser atés amb els mitjans personals i materials de la conselleria esmentada.  
  
DISPOSICIONS FINALS  
  
Primera. Normes d'aplicació  
Per a tot allò que no estiga regulat en esta orde caldrà ajustar-se al que disposa la Llei 13/2004, de 27 de desembre, de Caça de la Comunitat Valenciana; la Llei 42/2007, de 13 de desembre, del Patrimoni Natural i de la Biodiversitat, i la Llei 1/1970, de 4 d'abril, de Caça, i el seu reglament aprovat pel Decret 506/1971, de 25 de març, de 1971, pel qual s'aprova el Reglament per a l'Execució de la Llei de Caça de 4 d'abril de 1970.  
  
Segona. Desplegament de l'orde  
Es faculta la Direcció General de Medi Natural de la Conselleria d'Infraestructures, Territori i Medi Ambient per a dictar les resolucions que calga per al desplegament d'esta orde.  
  
Tercera. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 5 de juny de 2014  
  
La consellera d'Infraestructures,  
Territori i Medi Ambient,  
ISABEL BONIG TRIGUEROS  
  
  
  
ANNEX II  
Mètodes de captura autoritzables per al control de predadors  
  
a) Llaç propulsat tipus Collarum  
1. Espècie objectiu  
Rabosa (Vulpes vulpes)   
2. Descripció  
Sistema de retenció per cable activat o propulsat, és el mateix animal qui ha d'activar la trampa perquè esta llance el cable de retenció i quede retingut pel coll.   
Consta de dos elements principals: el mecanisme llançador del cable i el cable de retenció. El mecanisme llançador del cable consta d'un xassís principal i dos braços metàl·lics units al xassís per mitjà d'un moll rotacional propulsor d'estos i del cable de retenció. El cable de retenció és un cable compost de múltiples fils d'aram i una secció total no inferior a 0,45 cm de diàmetre. Este cable té un topall a 25 cm del seu extrem que determina un diàmetre mínim de 8 cm. A més, este cable incorpora un mosquetó en l'extrem final i un moll amb la finalitat d'amortir els impulsos de l'animal per alliberar-se; elements addicionals per a minimitzar el patiment de l'animal capturat. El cable de retenció va ancorat a terra per un dels extrems i subjecte a un moll lateral instal·lat en el xassís metàl·lic anteriorment esmentat.  
  
3. Prescripcions de correcta instal·lació i revisió de les trampes  
Tota la trampa, excepte el tub de col·lació de l'atraient, es disposa lleugerament soterrada. El xassís metàl·lic queda subjecte a terra per mitjà de dos o tres claus convencionals de secció adequada al diàmetre dels forats del xassís.   
El cable de retenció va convenientment ancorat a terra per mitjà d'algun dels múltiples models d'ancoratges de trampes existents en el mercat.   
S'haurà d'utilitzar un esquer d'ingesta, de tipus Collarum Bait o un altre que induïsca un comportament semblant, la qual cosa augmenta les probabilitats que l'espècie objectiu mossegue el punt de col·locació, acció imprescindible perquè la trampa s'accione.   
S'instal·la en la proximitat de llocs de suposat alt trànsit de raboses, per exemple en la proximitat de camins, senderes o passos de fauna, però no directament sobre estos. No s'han de triar ubicacions on el cable de retenció, una vegada capturat l'animal, es puga quedar travat o enredat, com ara tanques, vegetació llenyosa arrelada de grossor intermedi, pals fixats a terra, així com terraplens o cursos d'aigua on l'animal puga caure després de ser capturat, perquè això podria originar lesions de gravetat als animals capturats, ja que poden pertorbar l'adequat funcionament del moll amortidor d'estirades i el mosquetó.  
  
Revisió: mínima una vegada al dia i començarà a primera hora del matí i no es prolongarà en qualsevol cas més enllà del migdia, la qual cosa limita el nombre de trampes que un mateix usuari pot mantindre actives. A fi de minimitzar els efectes de les altes temperatures sobre els possibles animals capturats, durant els mesos d'estiu, especialment en les regions de clima mediterrani, es recomana triar ubicacions situades a l'ombra i, a falta d'això, realitzar una segona revisió de les trampes entorn del migdia, en el cas que la primera revisió s'haja realitzat abans de les 10.00 hores del matí. En tot cas, es recomana delimitar el nombre màxim d'unitats que un usuari acreditat pot instal·lar. Per a això, s'ha de tindre en compte la superfície a cobrir una vegada instal·lats els mètodes i de forma inversament proporcional al temps requerit per a la seua revisió. A títol orientatiu, en les experiències realitzades es va emprar una densitat de trampes equivalent a 30 unitats per 500 ha de superfície.   
  
4. Condicions d'aplicabilitat  
Les trampes homologades ubicades en el camp s'hauran de marcar amb algun tipus de distintiu que permeta identificar l'usuari responsable de la seua instal·lació. A més, estes s'haurien de retirar del medi natural durant els períodes de l'any en què no estigueren vigents les corresponents autoritzacions administratives.  
b) Caixa metàl·lica per a blanques   
1. Espècie objectiu   
Blanca (Pica pica).   
2. Descripció  
Caixes trampa metàl·liques que usen un exemplar viu de blanca com a reclam, formades per barrots metàl·lics de grossor entre 1 i 3 mm. Possibilitat d'estructura octogonal amb 4 cambres de captura i una central per al reclam; o bé estructura rectangular en forma de dos cambres de captura laterals i una central per al reclam.   
L'entrada a les cambres de captura sempre haurà d'estar disposada de forma lateral i tindrà una dimensió màxima de 22 x 26 cm; amb sistema de tancament en forma de trapa de tipus guillotina, de malla metàl·lica o xapa metàl·lica, que es tanca en posar-se l'au a capturar sobre un balancí metàl·lic que en la seua part superior porta soldat un passador que sosté la trapa.  
3. Prescripcions de correcta instal·lació i revisió de les trampes   
Ubicació de les caixes en la proximitat de nius de blanca, disposades en altura a fi de maximitzar-ne la selectivitat, i es canviarà de localització de cada 4 o 5 dies per a maximitzar l'efectivitat. Reclam: exemplar viu de blanca (està prohibit utilitzar exemplars cecs o mutilats).  
  
Revisió: mínima una vegada al dia i començarà a primera hora del matí (en este cas no es prolongarà més enllà del migdia), o començarà a mitjan vesprada i acabarà al final d'esta, la qual cosa limita el nombre de trampes que un mateix usuari pot mantindre actives. A fi de minimitzar els efectes de les altes temperatures sobre els possibles animals capturats, durant els mesos d'estiu, especialment en les regions de clima mediterrani, es recomana triar ubicacions situades a l'ombra i, a falta d'això, realitzar una segona revisió de les trampes entorn del migdia, en el cas que la primera revisió s'haja realitzat abans de les 10.00 hores del matí. En tot cas, es recomana delimitar el nombre màxim d'unitats que un usuari acreditat pot instal·lar. Per a això s'ha de tindre en compte la superfície a cobrir una vegada instal·lats els mètodes i de forma inversament proporcional al temps requerit per a la seua revisió. A títol orientatiu, en les experiències realitzades es va emprar una densitat de trampes equivalent a 12 unitats per 500 ha de superfície.  
  
4. Condicions d'aplicabilitat  
Les trampes homologades ubicades en el camp s'hauran de marcar amb algun tipus de distintiu que permeta identificar l'usuari responsable de la seua instal·lació. A més, estes s'haurien de retirar del medi natural durant els períodes de l'any en què no estigueren vigents les corresponents autoritzacions administratives.  
  
c) Llaç amb topall i tancament lliure disposat en finestres  
1. Espècie objectiu   
Rabosa (Vulpes vulpes)   
2. Descripció   
Llaç compost per un cable format per múltiples fils d'aram de secció igual o superior a 1,75 mm i 1,65 m de longitud aproximada, que ha d'incorporar dos mosquetons (intermedi i extrem). Llaç de recorregut lliure proveït de dos topalls que determinen un diàmetre mínim no inferior a 8 cm i màxim entre 20 i 25 cm. Els topalls han d'estar constituïts per elements fixos com ara volanderes fixes o reblades, i no regulables com a elements mòbils.   
3. Prescripcions de correcta instal·lació i revisió de les trampes  
Este tipus de llaç s'haurà d'instal·lar en buits o troneres de 0,4 m oberts, cada distància aproximada de 10 m al llarg d'una finestra, entenent com a tal alineacions formades per l'apilament de restes llenyoses en forma de cordons de dimensions aproximades 0,5 x 0,5 m (ample x alt). En cada tronera, el llaç ha d'anar fermament ancorat a terra per mitjà d'un ancoratge específic de sòl de manera que, una vegada capturat, l'animal quede retingut en la zona de captura. Cada llaç es proveirà d'un aspre (estaqueta de fusta o element metàl·lic deformable) que el mantinga en la seua posició d'instal·lació obligada: llaç obert fins al seu topall màxim, i es deixarà una altura entre 20 i 25 cm des de terra a la base inferior del cable.   
A l'hora d'instal·lar els llaços en la finestra cal evitar ubicacions on, una vegada capturat l'animal, este puga quedar travat o enredat, com ara tanques, vegetació llenyosa arrelada de grossor intermedi, pals fixats a terra, etc., així com terraplens o cursos d'aigua on l'animal puga caure després de ser capturat.   
Revisió: mínima una vegada al dia, i començarà a primera hora del matí i no es prolongarà, en qualsevol cas, més enllà del migdia, la qual cosa limita el nombre de trampes que un mateix usuari pot mantindre actives. A fi de minimitzar els efectes de les altes temperatures sobre els possibles animals capturats, durant els mesos d'estiu, especialment en les regions de clima mediterrani, es recomana triar ubicacions situades a l'ombra i, a falta d'això, realitzar una segona revisió de les trampes entorn del migdia, en el cas que la primera revisió s'haja realitzat abans de les 10.00 hores del matí. En tot cas, es recomana delimitar el nombre màxim d'unitats que un usuari acreditat pot instal·lar. Per a això s'ha de tindre en compte la superfície a cobrir una vegada instal·lats els mètodes i de forma inversament proporcional al temps requerit per a la seua revisió. A títol orientatiu, en les experiències realitzades es va emprar una densitat de trampes equivalent a 2.400 m de finestra per 500 ha de superfície.   
4. Condicions d'aplicabilitat  
Les trampes homologades ubicades en el camp s'hauran de marcar amb algun tipus de distintiu que permeta identificar l'usuari responsable de la seua instal·lació. A més, estes s'haurien de retirar del medi natural durant els períodes de l'any en què no estiguen vigents les autoritzacions administratives corresponents.  
d) Llaç tipus Wisconsin disposat en finestra.   
1. Espècie objectiu   
Rabosa (Vulpes vulpes)   
2. Descripció   
Llaç compost per un cable format per múltiples fils d'aram de secció igual o superior a 2,44 mm i 1,50 m de longitud aproximada, proveït d'un antiretorn relaxant (180º bend relaxing lock), dos mosquetons (intermedi i extrem), un punt de ruptura, S-hook 50 kg, i dos topalls que determinen un diàmetre mínim no inferior a 6,5 cm i màxim entre 20 i 25 cm. Els topalls han d'estar constituïts per elements fixos com ara volanderes fixes o reblades, i no regulables com elements mòbils.   
  
3. Prescripcions de correcta instal·lació i revisió de les trampes  
Este tipus de llaç s'ha d'instal·lar en buits o troneres de 0,4 m oberts al llarg d'una finestra, entenent com a tal alineacions formades per l'apilament de restes llenyoses en forma de cordons de dimensions aproximades 0,5 x 0,5 m (ample x alt). En cada tronera el llaç ha d'anar fermament ancorat a terra per mitjà d'un ancoratge específic de sòl i proveït d'un aspre que el mantinga en la seua posició d'instal·lació obligada: llaç obert fins al seu topall màxim, i es deixarà una altura entre 20 i 25 cm des de terra a la base inferior del cable.   
A l'hora d'instal·lar els llaços en la finestra cal evitar ubicacions on, una vegada capturat l'animal, este es puga quedar travat o enredat, com ara tanques, vegetació llenyosa arrelada de grossor intermedi, pals fixats a terra, etc., així com terraplens o cursos d'aigua on l'animal puga caure després de ser capturat.   
Revisió: mínima una vegada al dia, començarà a primera hora del matí i no es prolongarà en qualsevol cas més enllà del migdia, la qual cosa limita el nombre de trampes que un mateix usuari pot mantindre actives. A fi de minimitzar els efectes de les altes temperatures sobre els possibles animals capturats, durant els mesos d'estiu, especialment en les regions de clima mediterrani, es recomana triar ubicacions situades a l'ombra i, a falta d'això, realitzar una segona revisió de les trampes entorn del migdia, en el cas que la primera revisió s'haja realitzat abans de les 10.00 hores del matí. En tot cas, es recomana delimitar el nombre màxim d'unitats que un usuari acreditat pot instal·lar. Per a això, s'ha de tindre en compte la superfície a cobrir una vegada instal·lats els mètodes i de forma inversament proporcional al temps requerit per a la seua revisió. A títol orientatiu, en les experiències realitzades es va emprar una densitat de trampes equivalent a 2.400 m de finestres per 500 ha de superfície.   
4. Condicions d'aplicabilitat  
Les trampes homologades ubicades en el camp s'hauran de marcar amb algun tipus de distintiu que permeta identificar l'usuari responsable de la seua instal·lació. A més, estes s'haurien de retirar del medi natural durant els períodes de l'any en què no estiguen vigents les autoritzacions administratives corresponents.  
e) Llaç tipus Wisconsin disposat al pas   
1. Espècie objectiu   
Rabosa (Vulpes vulpes)   
2. Descripció  
Llaç semblant al del mètode anterior: compost per un cable format per múltiples fils d'aram de secció igual o superior a 2,44 mm i 1,52 m de longitud aproximada i proveït d'un antiretorn relaxant (180º bend relaxing lock), dos mosquetons (intermedi i extrem), un punt de ruptura, S-hook 50 kg, i dos topalls que determinen un diàmetre mínim no inferior a 6,5 cm i màxim entre 20 i 25 cm. Els topalls han d'estar constituïts per elements fixos com ara volanderes o reblades, i no regulables com elements mòbils.   
3. Prescripcions de correcta instal·lació i revisió de les trampes  
Este tipus de llaç s'ha d'instal·lar en passos de fauna amb molts indicis de rabosa (empremtes, excrements, etc.) i pocs indicis d'espècies que no són objectiu. El llaç ha d'anar fermament ancorat a terra per mitjà d'un ancoratge específic de sòl i proveït d'un aspre que el mantinga en la seua posició d'instal·lació obligada: llaç obert fins al seu topall màxim, i es deixarà una altura entre 20 i 25 cm des de terra a la base inferior del cable.   
És obligat evitar ubicacions on, una vegada capturat l'animal, este es puga quedar travat o enredat, com ara tanques, vegetació llenyosa arrelada de grossor intermedi, pals fixats a terra, etc., així com terraplens o cursos d'aigua on l'animal puga caure després de ser capturat.   
  
Revisió: mínima una vegada al dia, i començarà a primera hora del matí i no es prolongarà en qualsevol cas més enllà del migdia, la qual cosa limita el nombre de trampes que un mateix usuari pot mantindre actives. A fi de minimitzar els efectes de les altes temperatures sobre els possibles animals capturats, durant els mesos d'estiu, especialment en les regions de clima mediterrani, es recomana triar ubicacions situades a l'ombra i, a falta d'això, realitzar una segona revisió de les trampes entorn del migdia, en el cas que la primera revisió s'haja realitzat abans de les 10.00 hores del matí. En tot cas, es recomana delimitar el nombre màxim d'unitats que un usuari acreditat pot instal·lar. Per a això es tindrà en compte la superfície a cobrir una vegada instal·lats els mètodes i de forma inversament proporcional al temps requerit per a la seua revisió. A títol orientatiu, en les experiències realitzades es va emprar una densitat de trampes equivalent a 35 unitats per 500 ha de superfície.   
4. Condicions d'aplicabilitat   
Les trampes homologades ubicades en el camp s'hauran de marcar amb algun tipus de distintiu que permeta identificar l'usuari responsable de la seua instal·lació. A més, estes s'haurien de retirar del medi natural durant els períodes de l'any en què no estiguen vigents les autoritzacions administratives corresponents.


Còpia Permalink ELI